LĪGUMS Nr. ADM/3-24.1/24/341
						             	
	Salaspilī,
	        2024. gada 3. oktobris



Salaspils novada pašvaldība, reģ. Nr. 90000024008, tās izpilddirektores Silvijas Puriņas personā, kas darbojas saskaņā ar Salaspils novada pašvaldības nolikumu, turpmāk – Pasūtītājs, no vienas puses, un 
SIA “AL Ceļu Būve”, reģ. Nr. 40103390749, tās valdes locekļa Aigara Liepiņa personā, kas darbojas pamatojoties uz Statūtiem, turpmāk – Izpildītājs, no otras puses, abi kopā un katrs atsevišķi turpmāk saukti Puse, Puses, 
pamatojoties uz atkārtota atklāta konkursa “Autoceļa A6 - Rīgas ielas - Ķesterciema ielas - Skolas ielas un Zviedru ielas transporta mezgla un autoceļa A6 - Enerģētiķu ielas transporta mezgla pārbūve Salaspilī, Salaspils novadā” (iepirkuma identifikācijas Nr. SNP 2024/33) (turpmāk – Iepirkums) rezultātiem, noslēdz šāda satura līgumu (turpmāk – Līgums):

1. Līguma priekšmets
1.1. Pasūtītājs uzdod un Izpildītājs par samaksu, ar saviem darbarīkiem, ierīcēm, darbaspēku un materiāliem apņemas veikt autoceļa A6 - Rīgas ielas - Ķesterciema ielas - Skolas ielas un Zviedru ielas transporta mezgla un autoceļa A6 - Enerģētiķu ielas transporta mezgla pārbūve Salaspilī, Salaspils novadā (turpmāk – Objekts) saskaņā ar SIA “E.DANIŠEVSKA BIROJS” izstrādāto būvprojektu “Autoceļa A6 - Rīgas ielas - Maskavas ielas -Skolas ielas un Zviedru ielas transporta mezgla un autoceļa A6 - Enerģētiķu ielas transporta mezgla pārbūve Salaspilī, Salaspils novadā”, Latvijas Republikā spēkā esošajiem normatīvajiem aktiem (turpmāk - LR), Pasūtītāja apstiprināto tehnisko specifikāciju, Iepirkuma nolikumu, Izpildītāja Iepirkumā iesniegto finanšu piedāvājumu (pielikums Nr.1), kā arī nodrošināt Objekta nodošanu ekspluatācijā atbilstoši LR spēkā esošajiem normatīvajiem aktiem (turpmāk – Darbi).
1.2. Pasūtītājs un Izpildītājs, parakstot Līgumu, apliecina, ka ir iepazinušies ar Līguma 1.1.punktā (turpmāk – tehniskā dokumentācija) minētajiem dokumentiem un tiem nav nekādu iebildumu pret šiem dokumentiem, un ka tajos nav būtiskas nepilnības, kas palielinātu vai samazinātu Darbu apjomus un izmaksas.
1.3. Izpildītājs Darbus veic ar savu darbaspēku, darba rīkiem un ierīcēm, materiāliem utt., kas pieņemami Pasūtītājam.
2. Līgumcena un samaksas kārtība
2.1. Līgumcena saskaņā ar iesniegto finanšu piedāvājumu (pielikums Nr.1) par Darbu izpildi ir 454865.33 EUR (četri simti piecdesmit četri tūkstoši astoņi simti sešdesmit pieci euro, 33 centi) bez pievienotās vērtības nodokļa (turpmāk – PVN). PVN tiek aprēķināts un izmaksāts saskaņā ar Pievienotās vērtības nodokļa likuma 142.pantu. 
2.2. Samaksa par Darbu izpildi var tikt sadalīta daļās:
2.2.1. avanss 20% no Līgumcenas;
2.2.2. ikmēneša starpnorēķini (līdz 95% apmērā no Līgumcenas, ieskaitot avansu) tiek veikti vienu reizi mēnesī saskaņā ar iesniegtajiem aktiem par iepriekšējā kalendārajā mēnesī faktiski izpildītajiem darbiem (turpmāk - Forma 2, Forma 3) (pielikums Nr.5), ieturot 5% saskaņā ar garantijas laika garantiju. Darbu izpildes akti iesniedzami katru mēnesi līdz 20. datumam;
2.2.3. galīgais norēķins (visu veikto ieturējumu summa jeb 5% no Līgumcenas, ņemot vērā samaksāto avansu un ikmēneša starpnorēķinus).
2.3. Pušu parakstītais Līgums, šī Līguma 9.1.1., 9.1.2.apakšpunktu izpilde un Pušu parakstītais Objekta pieņemšanas akts (9.1.3.1.apakšpunkts) ir pamats rēķina iesniegšanai par avansa samaksu. Pasūtītājs avansu izmaksā 20 (divdesmit) darba dienu laikā no rēķina par avansu saņemšanas. 
2.4. Pamats starpnorēķina veikšanai par iepriekšējā kalendārajā mēnesī izpildītajiem darbiem ir Pušu parakstītā ikmēneša Forma 2 un Forma 3, kas tiek parakstītas pēc saskaņošanas ar būvuzraugu, segto darbu aktu un izpilduzmērījumu pārbaudes un apstiprināšanas.
2.5. Galīgais norēķins tiek veikts pēc visu Darbu pabeigšanas, Objekta pieņemšanas ekspluatācijā Latvijas Republikas tiesību aktos noteiktajā kārtībā, gala nodošanas-pieņemšanas akta parakstīšanas un bankas vai apdrošināšanas sabiedrības izsniegtas garantijas laika garantijas 5% apmērā no Līgumcenas bez PVN iesniegšanas atbilstoši pielikumam Nr.4. 
2.6. Pasūtītājs samaksā Izpildītājam neizlietoto garantijas laika ieturējumu pēc garantijas laika beigām un garantijas laikā pieteikto garantijas darbu pilnīgas izpildes 30 (trīsdesmit) dienu laikā pēc attiecīga rēķina saņemšanas, gadījumā, ja Pasūtītājs nav veicis galīgo norēķinu atbilstoši Līguma 2.2.3. punktam, jo Izpildītājs nav iesniedzis garantijas laika garantiju saskaņā ar Līguma 12.2. punktu. 
2.7. Visi šī Līguma sakarā izdarāmie maksājumi tiek veikti ar pārskaitījumu uz Izpildītāja norādīto bankas kontu, pamatojoties uz Izpildītāja iesniegtajiem Līguma noteikumiem atbilstošiem rēķiniem 10 (desmit) darba dienu laikā no rēķina un attiecīgo dokumentu saņemšanas dienas.
2.8. Izpildītājam Objektā izpildāmie Darbi uzskaitīti Līguma pielikumos un tehniskajā dokumentācijā, ar kuriem Puses ir iepazinušās iepriekš. Līgumcena nevar tikt palielināta par Darbiem, kas jāveic saskaņā ar tehnisko dokumentāciju un Iepirkuma nolikumu, kā arī gadījumā, ja Izpildītājs ir kļūdījies materiālu cenu un Darbu izmaksu aprēķinos, kas nepieciešami tehniskā dokumentācijā paredzēto Darbu veikšanai.
2.9. Līgumcena ietver pilnu samaksu par Līguma ietvaros paredzēto Izpildītāja saistību izpildi - būvizstrādājumu (būvmateriālu, būvkonstrukciju) izmaksas, būvmašīnu un mehānismu nomas un darba izmaksas, instrumentu nolietojuma (amortizācijas) vai nomas izmaksas, darbu, kas nav minēti darba apjomos, bet bez kuriem nebūtu iespējams Darbus veikt tehnoloģiski pareizi, ņemot vērā LR spēkā esošos normatīvos aktus, izmaksas, kā arī virsizdevumus un peļņu, kas attiecināmi uz Līgumā noteikto Darbu izpildi un noteikti Latvijas būvnormatīvā LBN 501-17 “Būvizmaksu noteikšanas kārtība”.
2.10. Izpildītājs apliecina, ka Iepirkuma procedūrā iesniegtajā finanšu piedāvājumā iekļautas visas izmaksas, atbilstoši tehniskajai dokumentācijai un Iepirkuma nolikumam un saskaņā ar apjomu, kas nepieciešams pilnīgai un kvalitatīvai Darbu veikšanai.
2.11. Ja ir iestājušies apstākļi, kas saskaņā ar Līgumu dod Pasūtītājam tiesības piemērot līgumsodu pret Izpildītāju, Pasūtītājs līgumsoda apmēru ietur no nākošā veicamā maksājuma bezstrīdus kārtībā.

3. Darbu uzsākšana un Darbu izpildes termiņš
3.1.  Parakstot Līgumu, Izpildītājs apliecina, ka pilnībā ir iepazinies ar Darbu izpildes vietu un Objektu, visiem noteikumiem un prasībām, kas attiecināmi uz Līgumā noteikto Darbu pilnīgu izpildi.
3.2. Darbu izpildes termiņš sākas 15 (piecpadsmit) darba dienu laikā pēc līguma parakstīšanas un Darbi jāpabeidz ne vēlāk kā 5 (piecu) kalendāro mēnešu laikā. 
3.3. Darbi uzskatāmi par pilnībā pabeigtiem ar dienu, kad Līgumā minētais Objekts ir pieņemts ekspluatācijā atbilstoši Būvniecības likumam, Vispārīgajiem būvnoteikumiem un citiem LR spēkā esošajiem normatīvajiem aktiem, kas attiecināmi uz būvdarbiem, un Pasūtītājam nodots ar Objekta nodošanas aktu un abpusēji parakstīts gala nodošanas-pieņemšanas akta parakstīšanas.
3.4. Darbu izpildes termiņš var tikt pagarināts, ja Darbus nav iespējams paveikt termiņā no Izpildītāja neatkarīgu iemeslu dēļ.
3.5. Darbu izpildes gaitā ir iespējams tehnoloģiskais pārtraukums, kad būvdarbu veikšana nav iespējama nepiemērotu klimatisko (meteoroloģisko) apstākļu dēļ, un par ko attiecīgi tiek slēgta rakstiska vienošanās, kurā Puses vienojas par Darbu atsākšanas brīdi. Par Darbu atsākšanu pēc tehnoloģiskā pārtraukuma Izpildītājs 2 (divas) nedēļas pirms Darbu atsākšanas rakstiski informē Pasūtītāju. Darbu atsākšanas dienas datums tiek fiksēts būvdarbu žurnālā.

4. Darbu izpildes noteikumi
4.1. Ja Izpildītājs konstatē trūkumus (t.sk., neveiksmīgi risinājumi, materiālu un metožu pielietojumi u.c.) tehniskajā dokumentācijā, tam 2 (divu) darbdienu laikā rakstiski jāinformē Pasūtītājs un autoruzraugs. Šajā punktā minētie apstākļi nedod tiesības Izpildītājam vienpusēji atkāpties no Līguma izpildes vai apturēt Darbu izpildi Objektā.
4.2. Izpildītājs nekavējoties, bet ne vēlāk kā 3 (trīs) darbdienu laikā pēc Līguma spēkā stāšanās dienas, ieceļ/norīko sertificētu atbildīgo būvdarbu vadītāju un, ja nepieciešams, to palīgus, atbilstoši Izpildītāja Iepirkuma piedāvājumam, kā arī darba aizsardzības koordinatoru saskaņā ar Iepirkuma piedāvājumu. Atbildīgais būvdarbu vadītājs veic LR normatīvajos aktos noteiktās funkcijas. Atbildīgo būvdarbu vadītāju Izpildītājs ir tiesīgs nomainīt tikai ar Pasūtītāja rakstisku piekrišanu, nodrošinot, ka attiecīgā atbildīgā būvdarbu vadītāja kvalifikācija pilnībā atbilst Iepirkuma nolikumā noteiktajai. Izpildītājam 10 (desmit) dienu laikā pēc Pasūtītāja rakstiska pieprasījuma, ir pienākums nomainīt atbildīgo būvdarbu vadītāju, iepriekš saskaņojot ar Pasūtītāju attiecīgā piedāvātā atbildīgā būvdarbu vadītāja kandidatūru. Izpildītāja piedāvātā atbildīgā būvdarbu vadītāja kvalifikācijai pilnībā ir jāatbilst Iepirkuma nolikumā noteiktajai.
4.3. Izpildītājs nodrošina atbildīgā būvdarbu vadītāja vai viņa norīkotas personas ar atbilstoši kvalifikāciju atrašanos Objektā visu darba dienas laiku, kad Objektā norisinās Darbi. Kā arī Izpildītājs garantē, ka tā Darbu izpildē norīkotais atbildīgais būvdarbu vadītājs realizēs izpildāmo Darbu organizēšanu atbilstoši LR spēkā esošajos normatīvajos aktos un Līgumā noteiktajam.
4.4. Objektiem piegādājamie un Darbu izpildei nepieciešamie materiāli, iekārtas un instrumenti, ar kuriem tiek veikti Darbi Objektā, tiek pieņemti Izpildītāja atbildīgā glabāšanā un viņš ir materiāli atbildīgs pilnā apmērā par to glabāšanu līdz Objekta būvniecības darbu pabeigšanai un Objekta pieņemšanai ekspluatācijā.
4.5. Darbu izpildē izmantojami būvizstrādājumi, iekārtas, konstrukcijas un mehānismi, kādi ir noteikti Darbu veikšanas projektā, tehniskajā dokumentācijā, Izpildītāja piedāvājumā Iepirkumam vai kādi ir iepriekš saskaņoti ar Pasūtītāju, un kādi pilnībā atbilst Darbu apjoma sarakstam. Izpildītājs apņemas ievērot būvizstrādājumu ražotāja noteiktos standartus un instrukcijas, ciktāl tie nav pretrunā ar LR normatīvajiem aktiem, kā arī ievērot Būvniecības likuma prasības un Ministru kabineta 2014.gada 25.marta noteikumus Nr.156 „Būvizstrādājumu tirgus uzraudzības kārtība”. Būvizstrādājumu, iekārtu, konstrukciju un mehānismu maiņas nepieciešamība saskaņojama ar Būvuzraugu, Autoruzraugu un Pasūtītāju, kuri izlemj, vai piedāvātie būvizstrādājumi, konstrukcijas un iekārtas atbilst Darbu izpildei. Autoruzrauga, Būvuzrauga un Pasūtītāja norādījumi Izpildītājam ir saistoši.
4.6. Izpildītājs veic Objektā montēto un uzstādīto iekārtu un mehānismu pārbaudi, komplekso iekārtu un mehānismu izmēģināšanu (testus) ekspluatācijā.
4.7. Darbu veikšanai visu nepieciešamo atļauju (t.sk., transporta kustības ierobežošana u.c.) un nepieciešamo saskaņojumu ar citām atbildīgām institūcijām saņemšanu, kā arī visu nepieciešamo Darbu sagatavošanai un norisei (nožogojums, sabiedriskās drošības nodrošināšana un citi darbi) nodrošina Izpildītājs.
4.8. Darbus, kas saistīti ar paaugstinātu trokšņa līmeni un ir veicami laika posmā no plkst.23.00 līdz plkst. 7.00, veic tikai pēc saskaņošanas ar Pasūtītāju.
4.9. Darbu izpildei nepieciešamo pagaidu inženiertīklu pieslēgumu par saviem līdzekļiem nodrošina Izpildītājs. 
4.10. Izpildītājs ir atbildīgs par darba drošības, aizsardzības, ugunsdrošības un citu noteikumu ievērošanu Darbu veikšanas procesā, kā arī visu būvniecības uzraudzības dienestu priekšrakstu ievērošanu.
4.11. Izpildītājam jānodrošina, lai Pasūtītāja pārstāvjiem, Būvuzraugam un Autoruzraugam būtu brīva un droša pieeja Objektam. Viņiem ir tiesības izmantot Izpildītāja instrumentus, pārbaudes ierīces, kas pieejamas Objektā, kā arī saņemt nepieciešamo palīdzību no citiem savu pienākumu pildīšanai. Izpildītājam Darbu izpildes laikā Objektā jānodrošina Pasūtītāja norādīto personu brīva piekļūšana Objektam.
4.12. Izpildītājs nav tiesīgs bez Pasūtītāja rakstiskas piekrišanas veikt Objektā tādus darbus, kuri saskaņā ar Līgumu un tā pielikumiem nav uzdoti, izņemot Līgumā atrunātos gadījumos.
4.13. Ja pēc Pasūtītāja vai Izpildītāja iniciatīvas rodas nepieciešamība veikt darbus, kuri nav paredzēti Līgumam pievienotajos pielikumos, tad tos var veikt tikai tad, ja ievērotas LR spēkā esošo normatīvo aktu prasības un starp Pusēm noslēgta rakstiska vienošanās.
4.14. Izpildītājs ar Pasūtītāja rakstisku piekrišanu var neveikt Objektā tādus darbus, kas ir paredzēti tehniskajā dokumentācijā, bet dabā faktiski nav nepieciešami, sastādot par to izslēdzamo darbu aktu un tāmi Līguma 13.5.punktā noteiktajā kārtībā.
4.15. Visai dokumentācijai, kas attiecas uz Darbu izpildi Objektā un kuru uzrādīšanu var prasīt attiecīgās valsts un pašvaldību amatpersonas, jāatrodas Objektā, ko nodrošina Izpildītājs.
4.16. Izpildītājs nodrošina visas Darbu izpildes procesā nepieciešamās dokumentācijas sagatavošanu un iesniegšanu Pasūtītājam saskaņā ar tehnisko dokumentāciju un LR spēkā esošajiem normatīvajiem aktiem.
4.17. Izpildītājs Darbu veikšanas laikā nodrošina tīrību Objektā un tā teritorijā (savlaicīga un regulāra būvgružu un citu izlietoto materiālu aizvešana u.c.), atbilstoši LR spēkā esošajiem normatīvajiem aktiem, un nekavējoši veic visa veida darbības, kas saistītas ar Līguma izpildes rezultātā radīto tīrības normu vai noteikumu pārkāpšanas seku novēršanu. Darbu veikšanas laikā, ne vēlāk kā Darbu beigšanas dienā, Izpildītājam par saviem līdzekļiem jāizved no Objekta būvgruži un neizmantotie materiāli, konstrukcijas, kā arī Izpildītājam piederošais inventārs, darbarīki, un jānodod Pasūtītājam Objekts tīrs un sakārtots.
4.18. Izpildītājam līdz Līgumā noteiktajam Līguma izpildes termiņam jāsagatavo Objekts pieņemšanai ekspluatācijā saskaņā ar visām prasībām, kuras izvirza kontroles iestādes saskaņā ar LR spēkā esošajiem normatīvajiem aktiem, sagatavojot un nododot Pasūtītājam visu nepieciešamo Objekta izpilddokumentāciju, veicot visus nepieciešamos saskaņojumus, kā arī citus pasākumus, kas nepieciešami Objekta nodošanai Pasūtītājam un pieņemšanai ekspluatācijā.
4.19. Izpildītājam jāievēro un jāizpilda citi Darbu izpildes noteikumi, kas izriet no Līguma, tehniskās dokumentācijas un LR normatīvajiem aktiem.
4.20. Visai dokumentācijai, kas attiecas uz Darbu izpildi Objektā un kuru uzrādīšanu var prasīt attiecīgās valsts un pašvaldību amatpersonas, jāatrodas Objektā un Būvniecības informācijas sistēmā, ko nodrošina Izpildītājs.
5. Darbu drošība un atbildība
5.1. Izpildītājs atbild par visu to personu drošību Objektā, kurām ir tiesības tur atrasties un nodrošina nepiederošu vai neatbilstoši ekipētu personu neielaišanu Objektā. Izpildītājs ir atbildīgs par darba drošības noteikumu ievērošanu Objektā.
5.2. Izpildītājs ir materiāli atbildīgs par Pasūtītājam, trešajām personām vai apkārtējai videi nodarītajiem zaudējumiem, kas radušies Izpildītāja vainas dēļ Darbu izpildes laikā.
5.3. Izpildītājs, parakstot Līgumu, apliecina, ka viņam ir atbilstoša kvalifikācija un zināšanas, resursi, prasmes un iemaņas, kas nepieciešamas Darbu veikšanai, darba aizsardzībai un darba, ugunsdrošības un citu drošības noteikumu ievērošanas nodrošināšanai.
5.4.  Izpildītājs garantē, ka Darbu izpildes laikā tiks izmantoti cilvēka veselībai, dzīvībai un videi nekaitīgi materiāli un izejvielas, tehnoloģijas un seku likvidēšanas metodes.
5.5. Izpildītājs apņemas nodrošināt visus Pasūtītāja pārstāvjus, kuri apmeklē Objektu Darbu izpildes laikā, ar visiem personas drošībai nepieciešamajiem aizsarglīdzekļiem (ķiveres, vestes).
6. Darbu sanāksmes
6.1. Darbu sanāksmju biežums un laiks tiek noteikts, Pusēm vienojoties, bet ne retāk kā vienu reizi divās nedēļās.
6.2. Sanāksmes tiek rīkotas Objektā, tās nodrošina Izpildītājs un tajās piedalās Izpildītāja pārstāvis, Pasūtītājs, Būvuzraugs, Autoruzraugs, atbildīgais būvdarbu vadītājs, kā arī citas personas pēc Pasūtītāja un Izpildītāja ieskatiem, kuras ir tiesīgas pieņemt lēmumus.
6.3. Sanāksmju laikā risinātie jautājumi un pieņemtie lēmumi tiek protokolēti, ko veic Būvuzraugs, bet par lēmumu izpildi ir atbildīgs Izpildītājs. Sanāksmju protokolus paraksta Pasūtītāja un Izpildītāja pārstāvji un visi pieaicinātie speciālisti. Pēc parakstīšanas protokoli kļūst saistoši abām Pusēm.

7. Standarti un kvalitāte
7.1. Darbiem jābūt izpildītiem kvalitatīvi un tie ir izpildīti saskaņā ar Iepirkuma nosacījumiem, Izpildītāja iesniegtajam piedāvājumam Iepirkuma procedūrā, tehnisko dokumentāciju, Līguma noteikumiem, Būvniecības likumu, Vispārīgajiem būvnoteikumiem, Latvijas būvnormatīviem un Latvijas nacionālo standartu prasībām un Pasūtītāja, Autoruzrauga vai Būvuzrauga norādījumiem. Izpildītājs garantē, ka Darbos, izmantotajos materiālos un iekārtās nav defektu. Izpildītājs ir atbildīgs par visiem defektiem un Pasūtītājam nodarītiem zaudējumiem, kas rodas vai var rasties šādas neatbilstības gadījumā. 
7.2. Izpildītājs garantē Darbu izpildē izmantoto materiālu, sistēmu izbūvēs izmantoto materiālu un iekārtu atbilstību Līguma noteikumiem, tehniskajai dokumentācijai, standartiem un tehniskajiem noteikumiem, to nodrošināšanu ar atbilstības sertifikātiem un tehniskajām pasēm un citiem dokumentiem, kuri apliecina to kvalitāti un kuri ir nepieciešami saskaņā ar LR spēkā esošajiem normatīvajiem aktiem.
7.3. Visiem Darbu izpildē izmantojamiem materiāliem jāatbilst Latvijas nacionālajā standarta statusā adaptētiem Eiropas Standartiem, Latvijas nacionālajiem standartiem, starptautisko vai reģionālo standartizācijas organizāciju standartiem.
7.4 Lai nodrošinātu ievesto materiālu kvalitātes kontroli un izbūvēto kārtu sablīvējumu, būvuzņēmējam par saviem līdzekļiem ir jāveic visas laboratoriskās materiālu un izbūvēto konstruktīvo kārtu pārbaudes atbilstoši  Latvijas Valsts standartos norādītajā apjomā.

8. Pasūtītāja pienākumi un tiesības
8.1. Pasūtītājam ir pienākums:
8.1.1. pēc Izpildītāja rakstiska pieprasījuma saņemšanas 5 (piecu) darba dienu laikā izsniegt Izpildītājam Līguma 1.1.punktā norādīto būvniecības ieceres dokumentāciju;
8.1.2. veikt maksājumus par Darbu izpildi Līgumā noteiktajos termiņos un apmērā;
8.1.3. izsniegt apliecinājuma kartes kopiju, kurā veikta atzīme par būvdarbu nosacījumu izpildi, Izpildītājam, ar nosacījumu, ka Izpildītājs ir izpildījis Līguma 9.1.1. un 9.1.2.apakšpunktā noteiktos pienākumus;
8.1.4. pēc Izpildītāja rakstiska pieprasījuma 5 (piecu) darba dienu laikā no pieprasījuma saņemšanas dienas izsniegt Izpildītājam pilnvaru visu tehnisko vai speciālo noteikumu saskaņošanai, ja to ir pieprasījis tehnisko vai speciālo noteikumu izsniedzējs, un pilnvaru, lai Izpildītājs organizētu Objekta pieņemšanu ekspluatācijā;
8.1.5. pieņemt no Izpildītāja izpildītos Darbus Līgumā noteiktajā kārtībā pēc tam, kad Pasūtītājs un Būvuzraugs iepriekš pārbaudījuši un atzinuši Darbu kvalitāti par atbilstošu Līgumam un LR spēkā esošajiem normatīvajiem aktiem.
8.2. Pasūtītājam ir tiesības:
8.2.1. nodrošināt Darbu būvuzraudzību un autoruzraudzību šajā Līgumā noteiktajā kārtībā;
8.2.2. pieaicināt neatkarīgus ekspertus, būvdarbu izpildes kvalitātes novērtēšanai;
8.2.3. jebkurā laikā veikt kvalitātes pārbaudes materiāliem vai izpildītiem būvdarbiem objektā;
8.2.4. prasīt no Izpildītāja papildu darbu veikšanu, iepriekš vienojoties par papildu darbu apjomu, cenu un samaksas kārtību, atbilstoši Līguma 13.punktam un Publisko iepirkumu likumam (turpmāk – PIL);
8.2.5. iesniegt Izpildītājam pretenziju, norādot ar Līguma noteikumiem pamatotas nepilnības, kuru dēļ Pasūtītājs nevar parakstīt būvdarbu izpildes aktu, ja nepilnības nav saistītas ar būvdarbu kvalitāti, vai ar atbildīgo būvuzraugu saskaņotu defektu aktu.
8.3. Pasūtītājam ir citas tiesības un pienākumi, kas izriet no Līguma un LR spēkā esošajiem normatīvajiem aktiem.

9. Izpildītāja pienākumi un tiesības
9.1. Izpildītājam ir pienākums:
9.1.1. 15 (piecpadsmit) darba dienu laikā pēc Līguma spēkā stāšanās dienas iesniegt Pasūtītājam Līguma izpildes garantiju (atbilstoši Līguma pielikumam Nr.3), ņemot vērā Līguma 12.1.punkta nosacījumus;
9.1.1.1. Būvdarbu veicējam jānodrošina, lai Līguma saistību izpildes nodrošinājums paliek spēkā un ir realizējams līdz brīdim, kad Būvdarbu veicējs ir izpildījis un pabeidzis Darbus un novērsis defektus. Ja Līguma saistību izpildes nodrošinājuma nosacījumos norādīts tā derīguma termiņa beigu datums un 28 dienas pirms tā Būvdarbu veicējs nav Objektu nodevis ekspluatācijā, tad Būvdarbu veicējam jāpagarina Līguma saistību izpildes nodrošinājuma termiņš, līdz Darbi tiek pabeigti un jebkādi defekti novērsti. Ja Būvdarbu veicējs nepagarina Līguma izpildes saistību nodrošinājumu, tad Būvniecības ierosinātājam ir tiesības pieprasīt Līguma saistību izpildes nodrošinājumu.
9.1.2. 15 (piecpadsmit) darba dienu laikā pēc Līguma spēkā stāšanās dienas iesniegt Pasūtītājam Darbu uzsākšanas  nosacījumu izpildei šādus dokumentus:
9.1.2.1. būvdarbu veicēja/būvētāja civiltiesiskās atbildības obligātās apdrošināšanas polises kopija;
9.1.2.2. rīkojums par nozīmēto atbildīgo būvdarbu vadītāju;  
9.1.2.3. būvuzņēmēja un atbildīgā/-o būvspeciālista/-u profesionālās civiltiesiskās atbildības obligātās apdrošināšanas polises kopijas (jāuztur spēkā visu būvdarbu un garantijas laiku);
9.1.2.4. rīkojums un informācija par nozīmēto darba aizsardzības koordinatoru (vārds, uzvārds, personas kods, tālruņa numurs);
9.1.2.5. būvdarbu veikšanas dokumentāciju (darba veikšanas projekts ar būvdarbu kalendāro un naudas plūsmas grafiku, kas izstrādāts saskaņā ar Darbu organizācijas projektu un ir saskaņots ar Būvuzraugu un Pasūtītāju, kā arī iesniedzams kvalitātes nodrošināšanas plāns, kas ir saskaņots ar Būvuzraugu un Pasūtītāju);
9.1.3. pirms Darbu uzsākšanas:
9.1.3.1. pieņemt Objektu, sagatavot un sastādīt aktu, kurā Izpildītājs pieņem Objektu no Pasūtītāja (Objekta pieņemšanas akts) (veikt objekta foto fiksāciju un iesniegt to Pasūtītājam, kā arī veikt iedzīvotāju apziņošanu par Darbu uzsākšanas un pabeigšanas termiņu). No Objekta pieņemšanas akta parakstīšanas dienas līdz dienai, kad tiek parakstīts aktu, kurā Izpildītājs nodod Objektu Pasūtītājam (turpmāk - Objekta nodošanas akts), Izpildītājs ir atbildīgs par Objekta uzturēšanu. Aktus paraksta Pasūtītāja pārstāvis, Izpildītāja pārstāvis un iestādes vadītājs;
9.1.3.1.a) Pirms būvdarbu uzsākšanas kopā ar PSIA “Valgums-S” speciālistiem apsekot saimnieciskās kanalizācijas akas un ūdensvada akas, kapes, veikt fotofiksāciju, sastādīt apsekošanas aktu.
9.1.3.2. uzstādīt Objektā būvtāfeli – 2 gab., ar minimālo izmēru 1x2m (pirms uzstādīšanas saskaņot vietu un noformējumu ar Pasūtītāju);
9.1.3.3. veikt būvdarbu sagatavošanas darbus; 
9.1.4. saskaņot būvdarbu veikšanai nepieciešamos materiālus ar Pasūtītāju un Būvuzraugu;
9.1.5. veikt Darbus Līgumā noteiktajos termiņos, apjomos un kārtībā;
9.1.6. nodrošināt Darbu veikšanu ar kvalificētu personālu, kas pilnībā atbilst Iepirkuma nolikumam, Līgumam un LR spēkā esošajiem normatīvajiem aktiem;
9.1.7. Darbu izpildei Izpildītājs drīkst mainīt atbildīgo būvdarbu vadītāju tikai pēc rakstiska saskaņojuma ar Pasūtītāju;
9.1.8. nodrošināt Būvuzrauga un Autoruzrauga piekļuvi būvobjektam, ja Pasūtītājs tos pieaicina;
9.1.9. ievērot visus Pasūtītāja, Būvuzrauga un Autoruzrauga iebildumus un aizrādījumus un novērst minēto personu norādītos defektus vai trūkumus Objektā viņu norādītajos termiņos, ja šie defekti vai trūkumi, iebildumi un aizrādījumi ir pamatoti un tie nav pretrunā ar Līgumu, tehnisko un tāmju dokumentāciju;
9.1.10. uzņemties risku (nelaimes gadījumi, Objekta sagrūšana (bojāeja), bojājumu rašanās, zaudējumu nodarīšana trešajām personām u.c.) par Objektu līdz Objekta pieņemšanai ekspluatācijā un Objekta nodošanas akta parakstīšanas dienai;
9.1.11. uzņemties pilnu materiālo atbildību par saviem un apakšuzņēmēju veiktajiem darbiem, to izpildes termiņiem un kvalitāti Objektā;
9.1.12. atlīdzināt Pasūtītājam visus zaudējumus, ja tādi radušies Darbu izpildes gaitā vai sakarā ar Līguma izpildes termiņu nokavējumu vai nekvalitatīvi izpildītiem Darbiem, kā arī maksāt Līgumā noteiktos līgumsodus;
9.1.13. nodrošināt sava pārstāvja, atbildīgā būvdarbu vadītāja klātbūtni Darbu sanāksmēs;
9.1.14. izpildot Darbus, atbildēt par darba un drošības normu ievērošanu objektā (arī par piesaistīto apakšuzņēmēju);
9.1.15. veikt Darbus kvalitatīvi un Līgumā noteiktajos termiņos, sakārtot Objektu katras darba dienas beigās, nodrošināt drošu piekļuvi iedzīvotājiem pie īpašumiem vai operatīvajiem dienestiem;
9.1.16. rakstiski informēt Pasūtītāju par visām problēmām un būvprojekta kļūdām, kas saistītas ar Objektu un izmantojamiem materiāliem, un kuras Pasūtītājs var nezināt nepietiekamu būvniecības zināšanu dēļ, Līguma 4.1.punktā noteiktajā termiņā, bet ne vēlāk kā 2 (divas) nedēļas līdz paziņojumam (Līguma 11.1. punkts) par Darbu pabeigšanu;
9.1.17. nekavējoties, bet ne vēlāk kā 3 (trīs) stundu laikā, brīdināt Pasūtītāju, ja Darbu izpildes gaitā radušies apstākļi, kas var būt bīstami cilvēku veselībai vai dzīvībai, un veikt visus nepieciešamos pasākumus, lai tos novērstu;
9.1.18. segt izdevumus, kas saistīti ar Objekta pieņemšanu ekspluatācijā;
9.1.19. pirms nodošanas ekspluatācijā un gala nodošanas-pieņemšanas akta parakstīšanas:
9.1.19.1. sakārtot būvlaukumus un būves (aizvākt būvgružus, aizvākt Izpildītājam piederošo inventāru, tehniku, aprīkojumu, darba rīkus u.c. Izpildītājam piederošu mantu);
9.1.19.2. nodot Pasūtītājam visu ar būvniecību saistīto dokumentāciju; 
9.1.19.3. saņemt atzinumus no tehnisko un īpašo noteikumu izsniedzējiem (ja tādi nepieciešami);
9.1.19.4. nodrošināt Objekta pieņemšanu ekspluatācijā (sagatavot iesniegumu PI “Salaspils novada Būvvalde” vai Būvniecības valsts kontroles birojam atbilstoši objekta būves grupai un  saņemt aktu par Objekta pieņemšanas ekspluatācijā), dokumentus nodot Pasūtītājam;
9.1.19.5. veic lietošanas instruktāžu un nodod ar būvuzraugu saskaņotas lietošanas instrukcijas 2 (divos) eksemplāros Pasūtītājam.
9.2. Izpildītājam ir tiesības:
9.2.1. saņemt maksājumus par Darbu izpildi Līgumā noteiktajos termiņos un apmērā;
9.2.2. atteikties no avansa saņemšanas, rakstveidā informējot par to Pasūtītāju; 
9.2.3. dalīt savu risku par Objektu un personālu ar licencētu apdrošināšanas sabiedrību;
9.2.4. piesaistīt Darbu izpildē apakšuzņēmējus, ievērojot Līgumā noteikto apjomu un kārtību;
9.2.5. neveikt Darbus, ja ir pieļautas būtiskas konstrukcijas vai citas kļūdas, kas var apdraudēt Objektu, tā drošu ekspluatāciju, kā arī cilvēku dzīvību vai veselību, informējot par to Pasūtītāju un visas Objektā ieinteresētās personas;
9.2.6. ierosināt izmainīt projekta dokumentāciju tikai gadījumos, ja projekta risinājumus nav iespējams realizēt ņemot vērā dabā esošo situāciju un pamatojoties uz tehniskās apsekošanas, izpētes un uzmērījumu veikšanas rezultātiem, un ja tiek pielietots ekvivalents materiāls, kas netika norādīts projekta dokumentācijā. Visas Darbu tehniskās izmaiņas saskaņot ar Būvuzraugu un Autoruzraugu, ja izmaiņas projektā skar Darbu apjomu izmaiņas un to ietekmē ir nepieciešams papildus finansējums, izmaiņas projektā rakstiski saskaņot ar  Pasūtītāju. Ja Darbu tehniskās izmaiņas tiek veiktas bez šajā apakšpunktā minētajiem saskaņojumiem, tad to izbūvēšanu atbilstoši saskaņotajam risinājumam veic Izpildītājs par saviem līdzekļiem;
9.2.7. 10 darbdienu laikā no defektu akta saņemšanas dienas iesniegt Pasūtītājam atbildīgā būvdarbu vadītāja parakstītus rakstiskus iebildumus pret defektu aktā norādītajām nepilnībām, ja Izpildītājs nepiekrīt Pasūtītāja norādītajiem defektiem vai iebildumiem par faktiski izpildīto būvdarbu apjomiem.
9.3. Izpildītājam ir citas tiesības un pienākumi, kas izriet no Līguma un LR spēkā esošajiem normatīvajiem aktiem.

10. Apakšuzņēmēji, personāls un tā nomaiņa
10.1. Izpildītāja personālu, kuru tas iesaistījis Līguma izpildē un par kuru sniedzis informāciju Iepirkuma procedūrā (Pielikums Nr.2), kā arī apakšuzņēmējus, par kuriem tas informējis Pasūtītāju, drīkst mainīt tikai ar Pasūtītāja rakstveida piekrišanu, ņemot vērā, ka maiņai piedāvātajam personālam pilnībā jāatbilst Iepirkuma nolikuma un Līguma prasībām, kā arī ņemot vērā PIL 62. pantu.
10.2. Izpildītājs Darbus uzticēs tikai tādiem apakšuzņēmējiem, kuri ir saņēmuši LR spēkā esošajos normatīvajos aktos noteiktās atļaujas un sertifikātus, kas nepieciešami uzticētā Darba veikšanai.
10.3. Apakšuzņēmēju maiņas gadījumā Izpildītājam rakstiski jāpaziņo Pasūtītājam Darba veids un apjoms, kā arī tam paredzētā apakšuzņēmēja dati. Vienīgi Izpildītājs ir pilnībā atbildīgs Pasūtītājam par apakšuzņēmēja veikto Darbu tāpat kā par sevis veikto Darbu. Izpildītājs ir atbildīgs par visu savu saistību izpildi pret apakšuzņēmēju, tai skaitā samaksas veikšanu, un Pasūtītājs neuzņemas nekādu atbildību pret apakšuzņēmēju.
10.4. Izpildītājs ir atbildīgs par apakšuzņēmējam uzticēto Darba daļu nenodošanu tālāk.
10.5. Darbu laikā Pasūtītājam ir tiesības pieprasīt nomainīt apakšuzņēmēju, ja apakšuzņēmējs Darba daļu veic nekvalitatīvi vai neievēro LR spēkā esošus normatīvos aktus. Izpildītāja pienākums ir nodrošināt Pasūtītāja prasību izpildi par apakšuzņēmēja nomaiņu.
10.6. Ja Izpildītāja neievēro Līguma 10.1., 10.2., 10.3. vai 10.4.punktā minēto, Pasūtītājs var apturēt Darbu izpildi līdz Izpildītājs ir novērsis konstatētos pārkāpumus un šādā gadījumā Līguma izpildes termiņš netiek pagarināts.
10.7. Pasūtītājs pieņem lēmumu atļaut vai atteikt Izpildītājam apakšuzņēmēju nomaiņu iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu atbilstošo informāciju un dokumentus, kas nepieciešami lēmuma pieņemšanai.
10.8. Puses apņemas visā savā sadarbības laikā, kā arī pēc tā, neizpaust trešajām personām informāciju, kuru Puses nodevušas sakarā ar šajā Līgumā paredzēto savstarpējo sadarbību. Visa informācija tiek uzskatīta par konfidenciālu un nevar tikt izpausta vai publiskota bez otras Puses rakstiskas piekrišanas.
10.9. Izpildītājs apņemas iekļaut līgumos ar apakšuzņēmējiem noteikumus atbilstoši Ministru kabineta 05.07.2022. noteikumu Nr. 419 “Noteikumi par publisko būvdarbu līgumos obligāti ietveramajiem noteikumiem un to saturu” 5., 6., 9., 10. un 14. punktam par izpildīto Būvdarbu pieņemšanu.

11. Darbu nodošanas un pieņemšanas kārtība
11.1. Pirms Objekta nodošanas ekspluatācijā Izpildītājs rakstiski paziņo Pasūtītājam par darbu pabeigšanu Pasūtītājam izpilddokumentācija jāizskata 10 (desmit) darba dienu laikā, pārbaudot izpildīto Darbu apjomu un kvalitāti un, ja Pasūtītājs konstatē, ka Darbu izpilde ir veikta atbilstoši Līgumam, tā pielikumiem un tehniskajai dokumentācijai, kā arī saskaņā ar LR spēkā esošajiem normatīvajiem aktiem, Pasūtītājs sniedz atzinumu par būves gatavību nodošanai ekspluatācijā. Ja izpildīto Darbu pieņemšanas procesā tiek konstatēti nepadarīti Darbi, defekti vai atkāpes no Līguma noteikumiem vai tehniskās dokumentācijas, Darbu pieņemšana tiek pārtraukta un tiek sastādīts akts, kurā tiek uzskaitīti visi konstatētie defekti/trūkumi, kuri Izpildītājam ir jānovērš Pasūtītāja noteiktajā termiņā. Izdevumi par defektu novēršanas darbiem jāsedz Izpildītājam un tas nedod tiesības uz Līguma izpildes termiņa pagarinājumu.
11.2. Izpildītājam jāveic defektu novēršanas darbi. Pēc defektu novēršanas Izpildītājam par to nekavējoties, bet ne vēlāk kā 3 (trīs) dienu laikā, jāinformē būvuzraugs un Pasūtītājs.
11.3. Ja Izpildītājs atsakās novērst Darbu defektus saskaņā ar Līguma 11.1.punktu un par to rakstiski ir paziņojis Pasūtītājam, tad Pasūtītājam ir tiesības pieaicināt neatkarīgu ekspertu. Ekspertīzes atzinums ir Pusēm saistošs. Ekspertīzes pārbaudes izdevumus sedz Pasūtītājs. Ja ekspertīzes rezultātā tiek konstatēti trūkumi vai nepilnības, kas radušās Izpildītāja vainas, nolaidības vai neuzmanības dēļ, ekspertīzes izdevumus pilnā apmērā sedz Izpildītājs un tie tiek ieturēti no nākamā veicamā maksājuma bezstrīdus kārtībā.
11.4. Ja Izpildītājs atsakās novērst Darbu defektus arī pēc ekspertīzes veikšanas atbilstoši 11.3.punktam, tad Pasūtītājam ir tiesības izbeigt līgumu un ieturēt līgumsodu 10% apmērā no kopējās Līgumcenas.
11.4.1. Ja ekspertīze neapstiprina Būvniecības ierosinātāja Darbu izpildes defekta aktā norādīto defektu neatbilstību normatīvo aktu vai Līgumā noteiktajām prasībām, tad uzskatāms, ka Būvniecības ierosinātājs Darbus ir pieņēmis dienā, kad izsniegts ekspertīzes lēmums.
11.5. Pēc visu Līgumā paredzēto Darbu pabeigšanas Izpildītājs 2 (divu) darbdienu laikā rakstiski par to paziņo Pasūtītājam. Izpildītājs nodrošina, ka Objekts tiek pieņemts ekspluatācijā pēc tam, kad ir saskaņota izpilddokumentācija.
11.6. Pasūtītājs izsniedz Izpildītājam pilnvaru Līguma 8.1.4.apakšpunktā noteiktajā kārtībā, lai Izpildītājs organizē Objekta pieņemšanu ekspluatācijā atbilstoši Būvniecības likumam, Vispārīgajiem būvnoteikumiem un citiem LR spēkā esošajiem normatīvajiem aktiem.
11.7. Visus izdevumus, kas saistīti ar Objekta pieņemšanu ekspluatācijā, sedz Izpildītājs.
11.8. Izpildītājs iesniedz garantijas laika garantiju 5 (piecu) darba dienu laikā pēc Objekta pieņemšanas ekspluatācijā un Pasūtītājs iesniegto garantiju saskaņo 2 (divu) darba dienu laikā. Ja iesniegtā garantija neatbilst līguma nosacījumiem, tad Izpildītājam trūkumi jānovērš 2 (divu) darba dienu laikā un jāiesniedz Pasūtītājam atkārtotai saskaņošanai, bet tas nedod tiesības uz Līguma izpildes termiņa pagarinājumu.
11.9. Izpildītājs sagatavo un iesniedz saskaņošanai gala nodošanas-pieņemšanas aktu pēc Līguma 11.8. punkta izpildes. Gala nodošanas-pieņemšanas aktu sagatavo ievērojot Ministru kabineta 05.07.2022. noteikumu Nr. 419 “Noteikumi par publisko būvdarbu līgumos obligāti ietveramajiem noteikumiem un to saturu” 18. punktu. Izpildītājs nodrošina, ka gala nodošanas-pieņemšanas aktu Līguma 19.2. punktā norādītās personas paraksta līdz Līguma 3.2. punktā minētajam termiņam.
11.10. Līdz Objekta pieņemšanai ekspluatācijā Izpildītājs nodrošina veikto Darbu un Objekta uzturēšanu un saglabāšanu. Pēc Objekta pieņemšanas ekspluatācijā Izpildītājs 2 (divu) darbdienu laikā nodod Objektu Pasūtītājam ar Objekta nodošanas aktu.
11.11. Ja Objekta pieņemšanas ekspluatācijā laikā tiek konstatēti Darbu defekti vai trūkumi, Objekta pieņemšana ekspluatācijā tiek pārtraukta, un Puses rīkojas atbilstoši Līguma 11.1.-11.6. punktiem.
11.12. Visus papildu izdevumus par atkārtotu Objekta nodošanu Pasūtītājam vai pieņemšanu ekspluatācijā sedz Izpildītājs.
11.13. Jautājumus, kas Darbu izpildes laikā rodas Darbu un materiālu kvalitātes novērtēšanā un to atbilstību tehniskajai dokumentācijai, izskata Pasūtītājs un Būvuzraugs.
11.14. Ne Objekta pieņemšanu ekspluatācijā, ne Objekta nodošanas akta un gala nodošanas-pieņemšanas akta parakstīšana neatbrīvo Izpildītāju no atbildības par Darbu defektiem Darbu garantijas laikā, kuri atklājas pēc Objekta pieņemšanas ekspluatācijā.
11.15. Pasūtītājam ir tiesības neveikt apmaksu par izpildītiem Darbiem, ja dokumentāli ar aktu, ko sastādījušas abas Puses vai būvniecības darbu kontrolējoša institūcija vai kompetenta amatpersona, konstatēta Darbu neatbilstoša kvalitāte vai būtiska atkāpe no LR spēkā esošajiem normatīvajiem aktiem, līdz šo trūkumu novēršanai par Izpildītāja līdzekļiem Pasūtītāja norādītajā termiņā. Šāda trūkumu novēršana nerada tiesības uz Līguma izpildes termiņa pagarinājumu.
11.16. Pasūtītājs būvdarbus pieņem un būvdarbu izpildes aktu paraksta 20 (divdesmit) darbdienu laikā no akta saņemšanas dienas.
11.17. Ja Pasūtītājs neparaksta būvdarbu izpildes aktu nolikuma 11.16. punktā minētajā termiņā, kā arī neiesniedz Izpildītājam pretenziju vai ar atbildīgo būvuzraugu saskaņotu defektu aktu, uzskatāms, ka Pasūtītājs izpildītos būvdarbus ir pieņēmis nolikuma 11.16. punktā minētā termiņa pēdējā dienā.

12. Garantijas
12.1. Līguma izpildes garantija – saistību izpildes nodrošinājumu 10% apmērā no Līgumcenas (bez PVN) atbilstoši Līguma pielikumam Nr.3), kuru izsniegusi Latvijas Republikas vai citas Eiropas Savienības, vai Eiropas Ekonomiskās zonas dalībvalstī reģistrēta banka vai apdrošināšanas sabiedrība  un kurai jābūt spēkā līdz Objekta pieņemšanai ekspluatācijā.
12.2. Garantijas laika garantija:
12.2.1. Garantijas termiņš izpildītajiem Darbiem ir 66 (sešdesmit seši) mēneši no dienas, kad PI “Salaspils novada Būvvalde” vai Būvniecības valsts kontroles birojs ir veicis atzīmi aktā par Objekta pieņemšanu ekspluatācijā.
12.2.2. Izpildītājs iesniedz Pasūtītājam bankas vai apdrošināšanas sabiedrības izdotu Būvdarbu garantijas laika garantiju atbilstoši Līguma pielikumu Nr.4 (polise iesniedzama par visu periodu – ___ mēnešiem):
12.2.2.1. par pirmajiem diviem garantijas gadiem 5% (pieci procenti) apmērā no visām faktiskajām būvniecības izmaksām, t.sk., PVN; 
12.2.2.2. par trešo, ceturto (ja attiecināms) un piekto (ja attiecināms) garantijas gadu 2% (divi procenti) apmērā no visām faktiskajām būvniecības izmaksām, t.sk., PVN.
12.2.3. Izpildītājs garantijas termiņa laikā garantē Darbu kvalitāti, atbilstību Līgumā noteiktajiem tehniskajiem parametriem un Objekta drošu ekspluatāciju, uzņemas atbildību par Objekta nepilnībām  un apņemas noteiktā termiņā uz sava rēķina novērst bojājumus, kas garantijas laikā radušies Objektam.
12.2.4. Izpildītāja pienākums ir segt gan tiešos, gan netiešos (dīkstāve, u.c.) Pasūtītāja zaudējumus. 
12.2.5. Izpildītājs garantijas termiņa laikā sedz zaudējumus arī trešajām personām, ko tam radījuši Līguma noteikumiem neatbilstoši veikti Darbi.
12.2.6. Ja Pasūtītājs garantijas laikā konstatē bojājumus, par to rakstveidā tiek paziņots Izpildītājam, norādot arī vietu un laiku, kad Izpildītājam jāierodas uz defektu akta sastādīšanu. Pasūtītāja noteiktais termiņš nedrīkst būt mazāks par 3 (trīs) dienām, bet Puses var vienoties par citu termiņu defektu akta sastādīšanai. Iepriekšminētais 3 (trīs) dienu termiņš neattiecas uz avārijām vai citiem ārkārtējiem gadījumiem, kad Izpildītājam jāierodas nekavējoties (ne ilgāk kā 24 stundu laikā).
12.2.7. Norādītajā termiņā tiek sastādīts defektu akts. Gadījumā, ja Izpildītājs neierodas uz defektu akta sastādīšanu, Pasūtītājs ir tiesīgs sastādīt aktu vienpusēji, un tas ir saistošs arī Izpildītājam. Par akta sastādīšanu rakstveidā tiek paziņots Izpildītājam, norādot arī vietu un laiku, kad akts sastādīts.
12.2.8. Ja Izpildītājs Pasūtītāja noteiktā termiņā neierodas parakstīt defektu aktu un neuzsāk defektu novēršanu Objektā un/ vai neveic Pasūtītāja norādītajā termiņā, Pasūtītājam ir tiesības defektu novēršanai pieaicināt trešo personu, ievērojot LR spēkā esošos normatīvos aktus par publisko iepirkumu un samaksu veikt izmantojot garantijas laika nodrošinājumu, vai vērsties ar prasījumu pret Izpildītāja iesniegto garantijas laika nodrošinājumu.
12.2.9. Gadījumā, ja Izpildītājs nenovērš uz garantiju attiecināmos defektus noteiktajā termiņā un termiņa nokavējums sastāda vismaz 10 (desmit) dienas, Pasūtītājs ir tiesīgs izmantot no Izpildītāja saņemto garantijas laika nodrošinājumu. 

13. Līguma izmaiņas
13.1. Jebkuras izmaiņas vai papildinājumi tiek veikti tikai Pusēm rakstiski vienojoties un pēc abpusējas parakstīšanas kļūst par šī Līguma neatņemamu sastāvdaļu.
13.2. Ja Darbu veikšanas laikā Puses, piedaloties Autoruzraugam un Būvuzraugam (nepieciešamības gadījumā pieaicinot neatkarīgus ekspertus), Līgumā noteiktajā kārtībā ir fiksējušas nepieciešamību pēc papildus darbiem, kas konstatēti, atklājoties apstākļiem, kurus nebija iespējams paredzēt būvprojekta izstrādes procesā, vai Darbu izslēgšanas, Pasūtītājs ir tiesīgs palielināt vai samazināt nepieciešamo Darbu apjomu. 
13.3. Darbu apjomu palielināšanas kārtība:
13.3.1. Izpildītājs sastāda aktu par iekļaujamajiem apjomiem un pozīcijām (turpmāk - Iekļaujamo darbu akts) un saskaņo to ar Pasūtītāju, Būvuzraugu un Autoruzraugu; 
13.3.2. pēc visu Līguma 13.3.1.apakšpunktā minēto saskaņojumu saņemšanas Izpildītājs uz Iekļaujamo darbu akta pamata izstrādā tāmi un 5 (piecu) dienu laikā iesniedz to Pasūtītājam; 
13.3.3. Pasūtītājs un Būvuzraugs 5 (piecu) dienu laikā no tāmes saņemšanas dienas apstiprina to vai arī sniedz pamatotu atteikumu;
13.3.4. pēc tāmes apstiprināšanas Izpildītājs un Pasūtītājs noslēdz rakstisku vienošanas par Iekļaujamo darbu aktā minēto darbu veikšanu. Vienošanās kļūst par Līguma neatņemamu sastāvdaļu.
13.4. Darbu apjomi var tikt samazināti, ja Darbu gaitā atklājas, ka tehniskajā specifikācijā norādītajā apjomā tos veikt nav nepieciešams. Šādā gadījumā norēķini par izpildītajiem Darbiem notiek pēc faktiskās izpildes un uzmērījumiem. 
13.5. Darbu apjomu samazināšanas kārtība:
13.5.1. Izpildītājs sastāda aktu par izslēdzamajiem apjomiem un pozīcijām (turpmāk - Izslēdzamo darbu akts) un saskaņo to ar Pasūtītāju, Būvuzraugu un Autoruzraugu; 
13.5.2. pēc visu Līguma 13.5.1.apakšpunktā minēto saskaņojumu saņemšanas Izpildītājs uz Izslēdzamo darbu akta pamata izstrādā tāmi un 5 (piecu) dienu laikā iesniedz Pasūtītājam; 
13.5.3. Pasūtītājs un Būvuzraugs 5 (piecu) dienu laikā no tāmes saņemšanas dienas apstiprina to vai arī sniedz pamatotu atteikumu; 
13.5.4. Pēc tāmes apstiprināšanas Izpildītājs un Pasūtītājs noslēdz rakstisku vienošanas par Izslēdzamo darbu aktā minēto darbu neveikšanu. Vienošanās kļūst par Līguma neatņemamu sastāvdaļu.
13.6. Darbu aizvietošanas kārtība:
13.6.1. Izpildītājs sastāda aktu par izslēdzamajiem apjomiem un pozīcijām (turpmāk - Aizvietojamo darbu akts) un saskaņo to ar Pasūtītāju, Būvuzraugu un Autoruzraugu; 
13.6.2. pēc visu Līguma 13.6.1.apakšpunktā minēto saskaņojumu saņemšanas Izpildītājs uz Aizvietojamo darbu akta pamata izstrādā tāmi un 5 (piecu) dienu laikā iesniedz Pasūtītājam;
13.6.3. Pasūtītājs un Būvuzraugs 5 (piecu) dienu laikā no tāmes saņemšanas dienas apstiprina to vai arī sniedz pamatotu atteikumu.
13.6.4. Pēc tāmes apstiprināšanas Izpildītājs un Pasūtītājs noslēdz rakstisku vienošanas par Izslēdzamo darbu aktā minēto darbu neveikšanu. Vienošanās kļūst par Līguma neatņemamu sastāvdaļu.
13.7. Izslēdzamo, ieslēdzamo un aizvietojamo darbu izmaksu izcenošanas principi:
13.7.1. Būvuzņēmēja Piedāvājumā norādītās izmaksas, t.sk. vienību cenas, virsizdevumi un peļņa ir spēkā visu Līguma darbības periodu;
13.7.2. ja līgumcenas ietvaros izmainītajos darbu apjomos ir iekļauti Līguma tāmei ekvivalenti darbu veidi, tad šiem izmaiņu darbiem tiek piemēroti Līguma tāmes vienību izcenojumi;
13.7.3. ja ieslēdzamie darbi ietver pozīcijas, kas nav minētas darbu apjomos un nav pielīdzināmas kādam no Līguma tāmes darba veidam, tad izmaksas nosaka atbilstoši esošai tirgus situācijai. Izpildītājs iesniedz Pasūtītājam vismaz 3 (trīs) ražotāju/piegādātāju piedāvājumus esošai pozīcijai (izņemot, ja šādus pakalpojumus/darbus veic mazāks skaits ražotāju/piegādātāju). Pasūtītāja pārstāvis izvērtē attiecīgās pozīcijas atbilstību esošai tirgus situācijai. Par tirgus cenām vienojas abas Puses, ja nepieciešams, pieaicinot neatkarīgu ekspertu, par ko puses vienojas rakstiski. Vienību cenas saskaņošanai nepieciešamais laiks netiks uzskatīts par iemeslu Līguma izpildes termiņa pagarinājumam.
13.8. Līguma 13.3.1., 13.5.1. un 13.6.1.apakšpunktā minētie akti tiek sagatavoti 3 (trīs) eksemplāros. Viens akta eksemplārs tiek izsniegts Izpildītājam, otrs eksemplārs – Pasūtītājam, trešo glabā uzraudzības dokumentos. 
13.9. Izmaiņu aktam jābūt Pasūtītāja apstiprinātam, ja Darbu izmaiņas paredz:
13.9.1. jaunu darbu veikšanu;
13.9.2. ietekmi uz Objekta ekspluatāciju, uzturēšanu vai kalpošanu;
13.9.3. Objekta robežu izmaiņas;
13.9.4. Līguma izpildes termiņa pagarinājumu.
13.10. Darbu izmaiņu kopējā summa bez PVN nedrīkst pārsniegt PIL 61.panta piektās daļas 2.apakšpunktā un 61.panta ceturtajā daļā noteiktās procentuālās robežas.
13.11. Pusēm vienojoties, Darbu izpildes termiņš var tikt pagarināts, ja Darbu nav iespējams izpildīt līgumā noteiktā termiņā no Izpildītāja neatkarīgu iemeslu dēļ, un tikai tik ilgi, cik tas ir objektīvi nepieciešams konkrētajā gadījumā.

14. Pušu atbildība
14.1. Puses ir savstarpēji atbildīgas par neuzmanības vai ļaunprātības rezultātā otrai Pusei nodarītajiem zaudējumiem, tajā skaitā par savu darbinieku vai pilnvaroto personu neuzmanības vai ļaunprātības rezultātā otrai Pusei nodarītajiem zaudējumiem.
14.2. Puses ir savstarpēji atbildīgas par sniegto ziņu patiesumu un pilnību.
14.3. Būvuzraudzība un autoruzraudzība neatbrīvo Izpildītāju no atbildības par Darbu kvalitāti, atbilstību tehniskajai dokumentācijai, Latvijas būvnormatīviem un citiem LR spēkā esošajiem normatīvajiem aktiem.
14.4. Ja Izpildītājs kavē līguma 3.2.punktā noteikto termiņu, Pasūtītājs ir tiesīgs prasīt, lai Izpildītājs maksā līgumsodu 0,5% apmērā no līgumcenas bez PVN par katru nokavējuma dienu, bet ne vairāk, kā 10 % no līgumcenas bez PVN. Līgumsoda samaksa neatbrīvo Izpildītāju no zaudējumu, kas radušies saistība ar Darbu neizpildi termiņā, atlīdzināšanas.
14.5. Pasūtītājam ir tiesības piemērot līgumsodu 100,00 EUR (viens simts euro) par katru konstatēto gadījumu, ja:
	14.5.1. Izpildītājs nesniedz rakstveida atbildi uz Pasūtītāja informācijas pieprasījumu Līgumā norādītajos termiņos;
	14.5.2. atbildīgais būvdarbu vadītājs neierodas uz Līgumā noteiktajām Darbu sanāksmēm, vai uz jebkuru aktu, kas minēti Līgumā, sastādīšanu pēc uzaicinājuma saņemšanas, uzaicinājumā norādītajā laikā;
	14.5.3. atbildīgais būvdarbu vadītājs neatrodas Objektā;
	14.5.4. Izpildītājs sniedz Pasūtītājam nepatiesu informāciju;
	14.5.5. satiksmes organizācijas līdzekļi pēc pirmā būvuzrauga/pasūtītāja rakstiska brīdinājuma netiek uzstādīti vai sakārtoti atbilstoši saskaņotajām satiksmes organizācijas shēmām;
	14.5.6 Būvobjektā atrodas nodarbinātais neatbilstošā darba aizsardzības ekipējumā (ar neatbilstošiem individuālās aizsardzības līdzekļiem).
14.6. Ja Izpildītājs neievēro Līguma 9.1.1. un/vai 9.1.2.apakšpunktā noteikto dokumentu iesniegšanas termiņu, tas maksā Pasūtītājam līgumsodu 1000.00 EUR (viens tūkstotis euro) apmērā.
14.7. Ja Izpildītājs neievēro Līguma 9.1.5., 9.1.7., 9.1.15. un/ vai 9.1.19.1.apakšpunktā noteikto, tas maksā Pasūtītājam līgumsodu 1000.00 EUR (viens tūkstotis euro) apmērā par katru konstatēto gadījumu.
14.8. Ja Izpildītājs nav ievērojis 9.1.16.apakšpunktā noteikto, viņš ir atbildīgs par iespējamām sekām un to novēršanu veic uz sava rēķina, ko saskaņo ar būvprojekta izstrādātāju un Pasūtītāju.
14.9. Ja Izpildītājs nepilda Līgumu vai atsakās no tā izpildes, vai ja Līgums tiek izbeigts pirms termiņa Izpildītāja vainas dēļ, vai arī Izpildītājs pārtrauc Līgumu pirms termiņa, izņemot nepārvaramu varas apstākļu iestāšanās dēļ, Izpildītājs maksā līgumsodu 20% apmērā no kopējās Līgumcenas.
14.10. Ja Pasūtītājs kavē Līgumā noteiktos norēķinu termiņus, tas maksā Izpildītājam līgumsodu 0,5% apmērā no kavētās maksājuma summas bez PVN par katru nokavējuma dienu, bet ne vairāk kā 10% no kavētās maksājuma summas bez PVN.
14.11. Neviena no Pusēm nedrīkst nodot savas Līgumā noteiktās tiesības vai pienākumus trešajai personai, ja vien tas nav saistīts ar Puses reorganizāciju vai pāreju Komerclikuma izpratnē, kā arī izņemot Līgumā minētajos gadījumos un kārtībā.
 
15. Līguma izbeigšana
15.1. Līgums var tikt izbeigts tikai šajā Līgumā noteiktajā kārtībā.
15.2. Līgumu var izbeigt Pusēm savstarpēji vienojoties.
15.3. Līgums zaudē savu spēku, ja Latvijas Republikas tiesību aktos tiek aizliegta darbu veikšana, par kuriem Puses vienojušās Līguma daļā “Līguma priekšmets”. Gadījumos, ja aizliegta tiek tikai kāda daļa no nolīgtā darba, tad Puses vienojas par neaizliegto darbu veikšanas mērķtiecību.
15.4. Pasūtītājs ir tiesīgs vienpusēji pārtraukt Līgumu, par to Izpildītājam paziņojot rakstveidā vismaz 10 (desmit) dienas iepriekš, šādos gadījumos:
15.4.1. ja Izpildītājs kavē 9.1.1. vai 9.1.2.apakšpunktā noteikto termiņu vairāk kā 20 (divdesmit) dienas;
15.4.2. ja Izpildītājs kavē Līguma izpildes beigu termiņu vairāk kā 30 (trīsdesmit) dienas;
15.4.3. ja pēc Pasūtītāja pieprasījuma neatkarīga ekspertīze, ir konstatējusi, ka Izpildītājs Darbus veic nekvalitatīvi vai neatbilstoši tehniskajai dokumentācijai vai Latvijas būvnormatīviem;
15.4.4. ja Izpildītāja pārstāvis un/vai atbildīgais būvdarbu vadītājs neierodas Pušu noteiktajās Darbu sanāksmēs 3 (trīs) reizes visā Darbu izpildes gaitā;
15.4.5. ja Izpildītājs tiek atzīts par maksātnespējīgu;
15.4.6. ja Izpildītājs tiek izslēgts no Būvkomersanta reģistra;
15.4.7. ja Izpildītājam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas un tādēļ nav iespējams izpildīt līgumu.
15.5. Līguma pārtraukšana no Pasūtītāja puses neatbrīvo Izpildītāju no avansa atmaksas, daļā, kas pārsniedz izpildīto darbu vērtību (15.8.punkts), līgumsoda, nokavējuma un darbu neizpildes dēļ radīto zaudējumu samaksas.
15.6. Izpildītājs ir tiesīgs vienpusīgā kārtā pārtraukt Līgumu, par to rakstiski paziņojot Pasūtītājam vismaz 10 (desmit) dienas iepriekš, šādos gadījumos:  
15.6.1. ja Pasūtītājs kavē Līgumā noteiktā avansa samaksu vairāk kā 20 (divdesmit) dienas un 10 (desmit) dienu laikā pēc rakstiska atgādinājuma saņemšanas nenovērš šo pārkāpumu;
15.6.2. ja Pasūtītājs kavē vairāk par 30 (trīsdesmit) dienām Līguma 8.1.1. vai 8.1.2.apakšpunkta izpildi.
15.7. Līguma pārtraukšana no Izpildītāja Puses neatbrīvo Pasūtītāju no līgumsoda samaksas, kā arī samaksas par jau izpildītajiem darbiem, kuru izpildi ir rakstveidā saskaņojis Būvuzraugs un Pasūtītājs.
15.8. Ja kāda no Pusēm izmanto tiesības vienpusēji pārtraukt Līgumu, Puses sastāda atsevišķu aktu par faktiski izpildīto Darbu apjomu un vērtību un Pasūtītājs veic norēķinu ar Izpildītāju, ņemot vērā samaksāto avansu atbilstoši Pušu parakstītajam aktam, ieturot līgumsodus, ja tādi piemērojami.
15.9. Līguma izbeigšanas gadījumā Izpildītājs nekavējoties, bet ne vēlāk kā 3 (trīs) dienu laikā vai arī noteiktajā datumā pārtrauc Darbus, veic visus pasākumus, lai Objekts un Darbi tiktu atstāti nebojātā, drošā stāvoklī un atbilstoši LR spēkā esošo normatīvo aktu prasībām sakopj Objektu un nodod Pasūtītājam uz Darbiem attiecināmo dokumentāciju, nodrošina, lai Izpildītāja personāls un apakšuzņēmēji atstātu Objektu, kā arī veic citas darbības, par kurām Puses ir vienojušās.

16. Personas datu aizsardzība
16.1. Ja Līguma un ar to saistīto pienākumu izpildes gaitā Pušu rīcībā nonāk informācija, kas saistīta ar konkrētām fiziskām personām (turpmāk - Personas dati), Puses apņemas:
16.1.1. nodrošināt datu konfidencialitāti un datus izmantot tikai Līgumā noteikto pienākumu pildīšanai un mērķu sasniegšanai;
16.1.2. bez otras Puses rakstiskas piekrišanas šos datus trešajām personām izpaust tikai normatīvajos aktos noteiktajos gadījumos. Jebkurā gadījumā par Personas datu nodošanu trešajai personai Puses informē viena otru.
16.2. Puses informē viena otru par izmaiņām iesniegtajos Personas datos, ja tie zaudējuši savu aktualitāti, nav precīzi vai lūdz tos dzēst, ja Pusēm vairs nav tiesiska pamata apstrādāt šos datus. Puse, kas nodod personas datus, ir atbildīga par datu precizitāti un tiesiskā pamata noteikšanu datu apstrādei.
16.3. Pēc Līguma saistību izpildes Izpildītājs dzēš tā rīcībā esošos Personas datus vai, ja tam ir tiesisks pamats, uzglabā tos tikai normatīvajos aktos paredzēto laika periodu.
16.4. Apstrādājot datus, Pusēm ir pienākums ievērot Latvijas Republikā spēkā esošo normatīvo aktu prasības. Pusēm nav tiesību nodot datus ārpus Eiropas Savienības un Eiropas Ekonomiskās zonas robežām.

17. Nepārvaramas varas apstākļi
17.1. Puses tiek atbrīvotas no atbildības par daļēju vai pilnīgu šajā Līgumā paredzēto saistību neizpildi, ja saistību neizpilde radusies nepārvaramu, ārkārtēja rakstura apstākļu rezultātā, kuru darbība sākusies pēc Līguma parakstīšanas dienas, un kurus Puses nevarēja iepriekš paredzēt un novērst.
17.2. Pie šādiem apstākļiem pieskaitāmi – vispārēja avārija vai dabas stihija Darbu veikšanas vietā, kā rezultātā Darbu veikšanas vieta kļūst neizmantojama Līgumā paredzēto darbu veikšanai, kā arī likumdevēja, izpildinstitūciju, pašvaldības pārvaldes institūciju un tiesu darbības un to pieņemtie akti, kā arī citi apstākļi, kas neiekļaujas Pušu iespējamās kontroles un ietekmes robežas.
17.3. Ja izceļas nepārvaramas varas (force majeure) situācija, Izpildītājs nekavējoties paziņo Pasūtītājam rakstiski par šādiem apstākļiem, to cēloņiem un paredzamo ilgumu, ja tas ir paredzams. Ja Pasūtītājs rakstiski nav norādījis savādāk, Izpildītājam ir jāturpina pildīt savas saistības saskaņā ar Līgumu tādā apmērā, kādā to nav ierobežojuši nepārvarama varas apstākļi. Jebkurai no Pusēm ir tiesības vienpusēji lauzt līgumu, ja nepārvaramas varas apstākļu ietekmes izbeigšanās nav paredzama vai ja tie nepārtraukti turpinās ilgāk kā 3 (trīs) mēnešus, paziņojot par to rakstiski otrai Pusei. Ja Līgums šādā kārtā tiek izbeigts, nevienai no Pusēm nav tiesību pieprasīt no otras Puses zaudējumu atlīdzību.
17.4. Jebkurai no Pusēm jāveic visas nepieciešamās darbības, lai līdz minimumam samazinātu Līguma izpildes atlikšanu nepārvaramas varas apstākļu iestāšanās dēļ.
17.5. Ja nepārvaramas varas apstākļi pastāv ilgāk par 30 (trīsdesmit) dienām, Puses vienojas par Līguma darbības apturēšanu vai pārtraukšanu.
17.6. Ikvienai Pusei nekavējoties jābrīdina jebkurā laikā otra Puse par nepārvaramas varas apstākļu iestāšanos, jānorāda uz apstākļiem, kas pierāda nepārvaramas varas apstākļu iestāšanos, iespējamo situācijas risinājumu, veiktās darbības, lai samazināt Līguma izpildes atlikšanu nepārvaramas varas apstākļu iestāšanās dēļ, un jāveicina Līguma darbības atjaunošanu, pēc iespējas, ar kompetento iestāžu dokumentiem jāpierāda apstākļi, kas apliecina faktu par nepārvaramas varas apstākļu iestāšanos, kā arī jānorāda kādā veidā un kurā daļā nepārvaramas varas apstākļu iestāšanās tieši ietekmē līgumsaistību izpildi, priekšlikumi līgumsaistību izpildei saistībā ar nepārvaramas varas apstākļu iestāšanos.

18. Strīdu atrisināšana
18.1. Pušu strīdi, kas rodas Darbu un materiālu kvalitātes novērtēšanā Darbu veikšanas vai garantijas termiņa laikā, risināmi, pieaicinot neatkarīgu(-s) sertificētu(-s) ekspertu(-s) vai valsts ekspertīzes institūcijas, un ekspertīzes izdevumus sedz Puse, kura saskaņā ar ekspertīzes slēdzienu ir vainojama Līguma noteikumu pārkāpumā. Ja ekspertīze nekonstatē pārkāpumus, ekspertīzes izdevumus sedz Puse, kura ekspertīzi ierosinājusi.
18.2. Pusēm ir jāpieliek visas pūles, lai tiešās sarunās, draudzīgi atrisinātu jebkādas domstarpības vai strīdu, kas izcēlies starp tām saistībā ar Līgumu vai saskaņā ar Līgumu.
18.3. Ja pēc 14 (četrpadsmit) dienām no šādu sarunu sākuma, Puses nav bijušas spējīgas draudzīgi atrisināt strīdu vai domstarpības, jebkura Puse var griezties tā atrisināšanai tiesā.

19. Pušu kontaktpersonas Līguma darbības laikā
19.1. Atbildīgās personas un to kontaktinformācija:
19.1.1. No Pasūtītāja puses: ____________________________________________,	
19.1.2. No Izpildītāja puses: ____________________________________________,                 
19.2. Gala nodošanas-pieņemšanas aktus paraksta:
19.2.1. No Pasūtītāja puses: ____________________________________________;
19.2.2. No Izpildītāja puses: ____________________________________________.
19.3. Pusēm ir tiesības nomainīt kontaktpersonas, savlaicīgi rakstveidā par to brīdinot otru Pusi.
19.4. Visi no Līguma izrietošie paziņojumi, lūgumi, pieprasījumi, pretenzijas un cita informācija ir noformējama rakstveidā latviešu valodā. Pasūtītāja pienākums ir nosūtīt šādu informāciju Izpildītājam uz Līgumā norādīto pasta adresi, faksu vai e-pastu, parakstītu ar drošu elektronisko parakstu un laika zīmogu, ja Līgumā nav atrunāts citādi. Visi paziņojumi un Pasūtītājam sniedzamā informācijā Izpildītājam ir jāsagatavo rakstveidā un tā ir iesniedzama Salaspils novada pašvaldībā (Valsts un pašvaldības vienotais klientu apkalpošanas centrā), Līvzemes ielā 8, Salaspilī, vai parakstītu ar drošu elektronisko parakstu un laika zīmogu nosūtāma uz Pasūtītāja oficiālo e-pasta adresi: dome@salaspils.lv, izņemot Līgumā noteiktos gadījumos. Puses apņemas sniegt rakstveida atbildi 10 (desmit) darbdienu laikā no pieprasījuma saņemšanas dienas uz jebkuru otras Puses pieprasījumu, kas saistīts ar Līguma izpildi, ja vien Līgumā nav noteikti citi termiņi.

20. Citi noteikumi
20.1. Ja kāds no Līguma punktiem neparedzētu apstākļu dēļ tiek atzīts par spēkā neesošu vai LR spēkā esošajiem normatīvajiem aktiem neatbilstošu, tas neietekmē citu Līgumā pielīgto saistību izpildi, kuras netiek skartas sakarā ar šīm izmaiņām.
20.2. Tās Līguma attiecības, kuras nav atrunātas Līguma tekstā, tiek regulētas saskaņā ar LR spēkā esošajiem normatīvajiem aktiem. Līguma noteikumi piemērojami saskaņā ar Ministru kabineta 05.07.2022. noteikumiem Nr. 419 “Noteikumi par publisko būvdarbu līgumos obligāti ietveramajiem noteikumiem un to saturu”. Ja konstatēta pretruna starp Līguma noteikumiem un Ministru kabineta noteikumiem, tiek piemēroti Ministru kabineta noteikumi.
20.3. Par Līguma izpildei būtisko rekvizītu maiņu, kā arī par izmaiņām īpašnieku vai amatpersonu ar paraksta tiesībām sastāvā, Puses informē viena otru 5 (piecu) darbdienu laikā. Ja kāda no Pusēm neinformē otru Pusi par savu rekvizītu maiņu vai to pārstāvju maiņu Līgumā noteiktajā termiņā, tā uzņemas atbildību par visiem zaudējumiem, kas šajā sakarā varētu rasties otrai Pusei.
20.4. Līgumam ir pievienoti šādi pielikumi:
20.4.1. Pielikums Nr.1 - Finanšu piedāvājums;
20.4.2. Pielikums Nr.2 - Apakšuzņēmējam nododamo darbu saraksts;
20.4.3. Pielikums Nr.3 - Līguma izpildes garantijas forma;
20.4.4. Pielikums Nr.4 - Garantijas laika garantijas forma;

20.4.5. Pielikums Nr.5 - Forma 2, Forma 3 veidlapa.
20.5. Līgums sagatavots un parakstīts ar drošu elektronisko parakstu.


21. Pušu rekvizīti un paraksti

	Pasūtītājs:

	Izpildītājs:

	Salaspils novada pašvaldība
Līvzemes iela 8, Salaspils
Reģ.Nr. LV 90000024008

AS „SEB banka”
Konts: LV58UNLA0033300130607




_______________________ /S. Puriņa/

	SIA “AL Ceļu Būve” 
Gaujas iela 27A, Ādaži, Ādažu nov., LV-2164
Jur.adrese: Biķernieku iela 71-18, Rīga, LV-1039
Reģ.Nr. 40103390749
_________________
Konts: ________________________




________________________ /A. Liepiņš/

